3 การประกอบธุรกิจของแต่ละสายผลิตภัณฑ์

1.  ธุรกิจโทรทัศน์

(1) ลักษณะผลิตภัณฑ์หรือบริการ

กลุ่มบริษัท มีเดีย ออฟ มีเดียส์ มีบริษัทที่ดำเนินธุรกิจผลิตรายการโทรทัศน์ทั้งหมด 4 บริษัท คือ
บริษัท มีเดีย ออฟ มีเดียส์ จำกัด (มหาชน), บริษัท เอ็มแอนด์ดี เอนเตอร์เทนเมนท์ จำกัด,
บริษัท อัครมีเดีย จำกัด และบริษัท ทีวี ธันเดอร์ จำกัด โดยบริษัทในกลุ่ม มีเดีย ออฟ มีเดียส์
มีประสบการณ์และความชำนาญในรายการโทรทัศน์ประเภทที่ต่างกันออกไป ดังนี้

-บริษัท มีเดีย ออฟ มีเดียส์ จำกัด (มหาชน) จะดำเนินธุรกิจผลิตรายการโทรทัศน์ทั่วไป

-บริษัท เอ็ม แอนด์ ดี เอนเตอร์เทนเมนท์ จำกัด ผลิตรายการโทรทัศน์ประเภทตลกขบขัน

-บริษัท อัครมีเดีย จำกัด มีความชำนาญในการผลิตละครโทรทัศน์ทั่วไป

-บริษัท ทีวี ธันเดอร์ จำกัด มีความชำนาญในการผลิตละครโทรทัศน์ประเภทตลกขบขัน,
รายการเกมส์โชว์และวาไรตี้

การบริหารงานของแต่ละบริษัทจะเป็นไปโดยอิสระเพื่อความคล่องตัวในการบริหารงานและการผลิตรายการ
โดยแต่ละบริษัทมีทีมงานเป็นของตนเองที่มีความชำนาญแตกต่างกัน
แต่ก็จะมีนโยบายหลักที่สอดคล้องกันในแง่การผลิตรายการที่มีคุณภาพและอยู่ในความนิยมของผู้ชม
ซึ่งทั้ง 4
บริษัทนี้จะต้องขอเช่าเวลาออกอากาศจากสถานีโทรทัศน์โดยทางสถานีจะอนุมัติให้เวลาออกอากาศปีต่อปี
ดังนั้นบริษัททั้ง 4 จะต้องยื่นเสนอรูปแบบรายการต่อสถานีโทรทัศน์เพื่อให้พิจารณาทุกปี

ขั้นตอนการขออนุมัติเวลาออกอากาศจากสถานีโทรทัศน์

โดยทั้ง 4 บริษัทจะทำการเช่าซื้อเวลาออกอากาศจากสถานีโทรทัศน์ต่างๆ
โดยมีขั้นตอนการขอเช่าซื้อเวลา ดังนี้

1.  ยื่น PROPOSAL

ยื่นเสนอ Proposal แก่สถานีโทรทัศน์ ซึ่งก่อนจะทำ Proposal ทีมงานครีเอทีฟ
จะร่วมกันวางรูปแบบรายการว่าจะออกมาเป็นลักษณะใด เช่น เกมส์โชว์, วาไรตี้หรือละคร เป็นต้น
เมื่อได้คอนเซ็ปต์ของรายการแล้วจะทำ Proposal ให้แก่สถานีโทรทัศน์ เพื่อขอซื้อเวลาออกอากาศ
โดยช่วงเวลาในการยื่นเสนอ Proposal
นั้นอยู่ในระหว่างเดือนกันยายนถึงเดือนพฤศจิกายนของทุกปี บริษัทในกลุ่ม มีเดีย ออฟ มีเดียส์ ทั้ง 4
บริษัทจะแยกกันยื่น Proposal
เสนอแก่สถานีโทรทัศน์เพื่อโอกาสในการได้มาซึ่งเวลาในการออกอากาศมากขึ้น

2. สถานีพิจารณาอนุมัติ

แต่ละสถานีจะมีหลักเกณฑ์ในการพิจารณาต่างกันไป ซึ่งหลักใหญ่ๆ ในการพิจารณา คือ
ประสบการณ์ของผู้จัดรายการ, คุณภาพของรายการที่ผ่านมา,
ลักษณะของรายการว่าเหมาะสมกับเวลาสถานีหรือไม่ หรือถ้าเป็นรายการเดิม จะทำการยื่น
Proposal ขอต่อเวลา ทางสถานีจะพิจารณาจากความสามารถในการจ่ายชำระหนี้ค่าเช่าเวลาและ
Rating ของรายการ บริษัทในเครือ มีเดีย ออฟ มีเดียส์
ได้ผลิตรายการป้อนให้กับสถานีโทรทัศน์ตามช่องต่างๆ ดังต่อไปนี้

-   บริษัท มีเดีย ออฟ มีเดียส์ จำกัด (มหาชน) ผลิตรายการให้แก่ ช่อง 5 และ 9 และช่อง 11

-   บริษัท เอ็มแอนด์ดี เอนเตอร์เทนเมนท์ จำกัด ผลิตรายการให้แก่ช่อง 9

-   บริษัท อัครมีเดีย จำกัด ผลิตรายการให้แก่ ช่อง 5 และช่อง 9

-   บริษัท ทีวี ธันเดอร์ จำกัด ผลิตรายการให้แก่ ช่อง 3 และช่อง 5

3. การจ่ายชำระค่าเช่าเวลาออกอากาศ

แต่ละสถานีจะมีวิธีการเก็บค่าเช่าเวลาต่างกัน ดังนี้คือ

  - ช่อง 3 จะเก็บค่าเช่าเวลาโดยขอแบ่งเวลาโฆษณาในรายการนั้น ซึ่งทางช่อง 3
  จะนำไปขายเวลา โฆษณาเอง โดยถือว่าเป็นค่าเช่าเวลาจากผู้ผลิต
  เกณฑ์การพิจารณาขอแบ่งสัดส่วนเวลาโฆษณาจากผู้ผลิตนั้น ทางช่อง 3
  จะจัดสรรจากช่วงเวลาและเรตติ้งของรายการ ในปัจจุบันทางช่อง 3 จะขอสัดส่วนร้อย 30

  - ช่อง 5 จะให้ชำระ 15 วันหลังวันออกอากาศ โดยใช้หนังสือค้ำประกัน (Bank Guarantee)
  1 เดือน ของค่าเช่าเวลา หรือจ่ายค่าเช่าล่วงหน้าก่อนออกอากาศในกรณีที่ไม่ใช่หนังสือค้ำประกัน

  - ช่อง 9 จะให้ชำระค่าเช่าเวลาเป็นประจำทุกเดือนๆ ละครั้ง
  โดยจะเก็บหลังจากออกอากาศไปแล้ว 30 วัน โดยใช้หนังสือค้ำประกัน (Bank Guarantee) 3
  เดือนของค่าเช่าเวลา หรือจ่ายค่าเช่าเวลาล่วงหน้าก่อนออกอากาศในกรณีไม่ใช้หนังสือค้ำประกัน

  - ช่อง 11 จะให้ชำระค่าเช่าเวลาเป็นประจำทุกๆเดือนเดือนละครั้ง
  โดยกำหนดเก็บค่าเช่าล่วงหน้าก่อน ออกอากาศและจะต้องวางหนังสือค้ำประกัน (Bank
  Guarantee) 1 เดือนของค่าเช่าเวลา

ลักษณะรายการโทรทัศน์ในปัจจุบัน สามารถแบ่งออกได้ดังนี้

1.  รายการโทรทัศน์ที่บริษัทผลิต

คือรายการที่โปรดิวเซอร์ ทีมครีเอทีฟและทีมผลิตของบริษัทเป็นผู้ผลิตเอง
โดยลิขสิทธิ์ของรายการเหล่านี้จะเป็นของบริษัท

2.  รายการโทรทัศน์ที่บริษัทจ้างผลิต

คือรายการที่บริษัทว่าจ้างให้ผู้ที่มีความชำนาญในการผลิตรายการประเภทนั้นๆ ผลิตให้
ซึ่งจะมีทั้งในรูปบริษัทผลิตหรือในรูปทีมโปรดิวเซอร์อิสระ
โดยบริษัทจะตั้งงบประมาณการผลิตต่อตอนให้แก่ผู้ผลิตนั้นๆ
ลิขสิทธิ์ของรายการก็จะเป็นของบริษัทและบริษัทจะเป็นผู้ขายเวลาโฆษณาด้วย

3.  รายการโทรทัศน์ที่นำเข้าจากต่างประเทศ

คือ รายการที่บริษัทขอซื้อลิขสิทธิ์จากต่างประเทศเพื่อนำมาออกอากาศทางโทรทัศน์
โดยการได้ลิขสิทธิ์จากรายการเหล่านี้จะแตกต่างกันไปตามสัญญา เช่น ภาพยนตร์ต่างประเทศ
จะมีสัญญาให้ออกอากาศได้ 2 ครั้งในระยะเวลา 2 ปี หรือ
ภาพยนตร์จีนชุดส่วนใหญ่จะซื้อกันในลักษณะ ALL RIGHT ในระยะเวลา 5 ปี
ซึ่งจะสามารถนำไปออกอากาศกี่ครั้ง หรือนำไปจัดจำหน่ายในรูปวีดีโอเทปก็ได้ เป็นต้น

4.  รายการโทรทัศน์ที่ซื้อจากผู้ผลิต

คือ รายการที่บริษัทซื้อลิขสิทธิ์เฉพาะการออกอากาศจากทางผู้ผลิต
ส่วนใหญ่จะเป็นละครเก่าที่นำมาออกอากาศซ้ำอีกครั้ง
ซึ่งลิขสิทธิ์ของรายการนั้นจะยังคงเป็นของผู้ผลิตเดิมอยู่

จำนวนรายการโทรทัศน์ของกลุ่ม มีเดีย ออฟ มีเดียส์ จำกัด (มหาชน) ระหว่างปี 2541-2543
มีดังนี้

ปี 2541 ปี 2542 ปี 2543

จำนวนรายการ จำนวนรายการ จำนวนรายการ

บมจ.มีเดีย ออฟ มีเดียส์

ช่อง 3 - - -

ช่อง 5 2 2 2

ช่อง 7 - - 1

ช่อง 9 4 4 5

รวม 6 6 8

บจก.อัครมีเดีย

ช่อง 5 1 - -

ช่อง 9 1 - -

รวม 2 - -

บจก.เอ็มแอนด์ดีฯ

ช่อง 9 1 1 -

บจก.ทีวี ธันเดอร์

ช่อง 3 7 7 4

ช่อง 5 1 1 1

รวม 8 8 5

รวมทั้งสิ้น 17 15 13

รายได้จากธุรกิจโทรทัศน์ มีดังนี้

1.  รายได้จากการขายโฆษณาในรายการโทรทัศน์ที่บริษัทเช่าเวลาจากสถานีโทรทัศน์
    โดยรายการโทรทัศน์อาจเป็นรายการที่บริษัทผลิตเอง หรือจ้างผลิต
    หรือนำเข้าจากต่างประเทศ
    และบริษัทอาจทำหน้าที่เป็นนายหน้าขายโฆษณารายการโทรทัศน์แก่บริษัทผู้ผลิตรายการอื่นๆ
    ที่เป็นเจ้าของเวลาแต่ไม่มีความถนัดในด้านการขายโฆษณา

2.  รายได้ค่าลิขสิทธิ์ บริษัทมีรายได้จากค่าลิขสิทธิ์ คือ ค่าลิขสิทธิ์วีดีโอเทป เช่น สามก๊ก
    และจากการขายลิขสิทธิ์ละครโทรทัศน์ไปยังต่างประเทศเช่น อินโดนีเซีย เวียตนาม เป็นต้น
    และในอนาคตคาดว่ารายได้จากค่าลิขสิทธิ์จะเพิ่มขึ้นจากการขยายตลาดไปยังภูมิภาคต่างๆ
    เนื่องจากกรมส่งเสริมการส่งออกได้ให้การสนับสนุนในการจัดแสดงสินค้าในต่างประเทศมากขึ้นนับแต่ปี
    2541 เป็นต้นมา

3.  รายได้อื่นๆ เป็นรายได้จากการจัดกิจกรรมอันเนื่องมาจากรายการโทรทัศน์ เช่น
    การจัดสัมมนา การฝึกอบรม ของศูนย์ฝึกอบรมอาชีพบ้านเลขที่ 5 เป็นต้น

(2) การตลาดและภาวะการแข่งขัน

กลยุทธ์ทางการตลาด

 จุดเด่นทางการตลาด

1. มีการดำเนินธุรกิจเพื่อสนับสนุนและเกื้อกูลซึ่งกันและกัน

  บริษัท มีเดีย ออฟ มีเดียส์ จำกัด (มหาชน) ดำเนินกิจการด้านธุรกิจที่เกี่ยวข้องกับสื่อโทรทัศน์
  ซึ่งเป็นการช่วยเพิ่มความแข็งแกร่งทางด้านการตลาดให้แก่ธุรกิจอื่นๆในกลุ่มและจะเป็นการช่วยใช้สื่อโทรทัศน์ที่มีอยู่อย่างมีประสิทธิภาพ
  เช่น ช่วยส่งเสริมการขายสินค้าหรือบริการซึ่งบริษัทเป็นผู้ผลิต เช่น วีดีโอเทปชุดสามก๊ก
  ช่วยประชาสัมพันธ์การฝึกอบรมของศูนย์ฝึกอบรมอาชีพบัานเลขที่ 5 เป็นต้น นอกจากนั้นกลุ่มบริษัท
  มีเดีย ออฟ มีเดียส์ จำกัด (มหาชน)
  ยังมีธุรกิจสตูดิโอที่จะคอยส่งเสริมธุรกิจผลิตรายการโทรทัศน์ และมีบริษัท เอ็มโอเอ็ม
  อินเตอร์เนชั่นแนล จำกัด ซึ่งทำธุรกิจจัดจำหน่ายลิขสิทธิ์ละครไปยังต่างประเทศอีกด้วย

2. มีความหลากหลายในรายการโทรทัศน์และช่วงเวลาที่ออกอากาศ

  เนื่องจากบริษัทเล็งเห็นถึงความต้องการของรายการแต่ละประเภท
  ประกอบกับการที่บริษัทมีบุคลากรที่มีความเชี่ยวชาญจึงสามารถผลิตรายการโทรทัศน์ที่มีคุณภาพและมีความหลากหลาย
  ประเภทของรายการโทรทัศน์ที่บริษัทผลิตมีตั้งแต่ ละคร เกมส์โชว์ วาไรตี้ กีฬา
  ภาพยนตร์ต่างประเทศ รายการเด็ก ไปจนถึงรายการสารคดี
  นอกจากนั้นบริษัทยังสามารถเช่าเวลาจากทางสถานีได้ในช่วงเวลาที่มีความหลากหลาย
  จึงทำให้สามารถที่จะเลือกจัดรายการแต่ละประเภทลงในช่วงเวลาต่างๆที่เหมาะสมได้
  ดังนั้นจึงสามารถเข้าถึงกลุ่มลูกค้าได้เกือบทุกประเภท
  แต่จากวิกฤตการณ์ทางเศรษฐกิจและการเงินในประเทศที่เริ่มเกิดขึ้นมาตั้งแต่ไตรมาสสุดท้ายของปี
  2540 ทำให้ลูกค้าลดงบประมาณในด้านการโฆษณาลง
  มีผลทำให้รายการบางรายการของบริษัทประสบผลขาดทุน ดังนั้นตั้งแต่ปี 2541 ต่อเนื่องถึงปี
  2543 บริษัทจึงต้องชะลอการผลิตรายการโทรทัศน์บางรายการ
  โดยคืนเวลาให้กับสถานีโทรทัศน์และเลือกผลิตเฉพาะรายการที่มีผลกำไร

3. มีระบบสมาชิกเพื่อฐานลูกค้ารายการ

บริษัทมีนโยบายที่จะขยายฐานลูกค้า
พร้อมทั้งมีเจตนารมณ์ที่ต้องการขอบคุณผู้มีอุปการะคุณและผู้ให้การสนับสนุนบริษัทมาโดยตลอด
บริษัทจึงมีโครงการจัดกิจกรรมต่างๆสำหรับสมาชิกผู้ชมรายการอย่างต่อเนื่อง เช่น
การจัดทัวร์สำหรับสมาชิกรายการบ้านเลขที่ 5 การฝึกอบรมอาชีพแก่ผู้ชมรายการ เป็นต้น

 จุดด้อยทางการตลาด

1.  การที่บริษัทเป็นผู้ผลิตรายการอิสระจึงมีข้อจำกัดในการที่จะได้ช่วงเวลาที่ดีเช่น Prime time
    ทำให้บริษัทมีข้อเสียเปรียบในการแข่งขันกับผู้ผลิตที่เป็นเจ้าของสถานีโทรทัศน์อยู่บ้างเนื่องจากปกติลูกค้าจะตัดสินใจโดยพิจารณาจากปัจจัยช่วงเวลาและ
    Rating เป็นต้น

2.  การที่สถานีโทรทัศน์ที่ออกอากาศในปัจจุบันเป็นสถานีที่ไม่ได้เป็นผู้นำทางการตลาด
    ทำให้บริษัทต้องใช้ความพยายามทางการตลาดเพิ่มมากขึ้น
    เพื่อให้บริษัทสามารถแข่งขันในตลาดได้

3.  การที่บริษัทขาดสภาพคล่องทำให้บริษัทขาดเงินทุนที่จะนำมาพัฒนาคุณภาพของรายการได้อย่างต่อเนื่อง
    ซึ่งอาจจะส่งผลต่อ Rating ของรายการได้

4.  การรวมตัวของผู้ผลิตรายการเพื่อร่วมกันในการประมูลหรือผลิตรายการเพื่อให้มีอำนาจการต่อรองทางการตลาดเพิ่มมากขึ้น
    ทำให้บริษัทต้องเผชิญกับคู่แข่งขันรายใหญ่เพิ่มมากขึ้น

ลักษณะลูกค้า

  ลูกค้ารายใหญ่ของบริษัท มีเดีย ออฟ มีเดียส์ จำกัด (มหาชน) ยังคงได้แก่บริษัทโฆษณา
  ซึ่งส่วนใหญ่จะมีการติดต่อกันเป็นประจำและเป็นระยะเวลานาน
  นอกนั้นเป็นลูกค้าบริษัททั่วไปซึ่งเป็นเจ้าของสินค้า และลูกค้าหน่วยงานราชการ
  สัดส่วนการให้โฆษณาแก่ลูกค้าบริษัทโฆษณาและลูกค้าทั่วไปก่อนปี2540 มีประมาณ 50:50
  แต่ตั้งแต่ปี 2540 เป็นต้นมาแนวโน้มลูกค้าทั่วไปกลับเพิ่มขึ้นโดยมีสัดส่วนถึงประมาณรัอยละ 70
  สำหรับลูกค้าที่เป็นบริษัทโฆษณานั้นมูลค่าการจำหน่ายแต่ละรายจะต่างกันไปในแต่ละปี
  ขึ้นอยู่กับจำนวนและลักษณะลูกค้าของบริษัทโฆษณาแต่ละแห่งว่าจะตรงกับรูปแบบรายการของบริษัทหรือไม่
  อย่างไรก็ตามบริษัทไม่มียอดการจำหน่ายแก่ลูกค้ารายใดเกินร้อยละ 30 เป็นเวลา 3 ปีติดต่อกัน
  ดังนั้นจึงไม่มีผลกระทบต่อการสูญเสียลูกค้ารายหนึ่งรายใดมากนัก

สัดส่วนของลูกค้ารายใหญ่ 10 รายแรกในระยะ 3 ปีที่ผ่านมา

  ปี 2541 ปี 2542 ปี 2543

  มูลค่า % มูลค่า % มูลค่า %

  (ล้านบาท) (ล้านบาท) (ล้านบาท)

ลูกค้ารายใหญ่ 10 รายแรก 149.25 38.13 80.13 35.42 72.16 36.02

อื่นๆ 242.13 61.87 146.11 64.58 128.20 63.98

รวมมูลค่าการจำหน่ายทั้งหมด 391.38 100.00 226.24 100.00 200.36 100.00

นโยบายราคา

นโยบายการตั้งราคาขายโฆษณาของบริษัท มีเดีย ออฟ มีเดียส์ จำกัด (มหาชน) มีหลักเกณฑ์ 2
อย่าง ได้แก่ ความนิยมและคู่แข่ง กล่าวคือ
บริษัทจะตั้งราคาสูงในรายการที่ได้รับความนิยมมากและหรือรายการที่มีคู่แข่งน้อย
โดยเทียบเคียงจากรายการประเภทเดียวกันกับรายการของบริษัทในช่วงเวลาออกอากาศเดียวกัน
และมีนโยบายให้ส่วนลดกับลูกค้าในอัตราร้อยละ 15-30 ของอัตราค่าโฆษณาทุกรายการ
นอกจากนั้นบริษัทยังมีการขายโฆษณาเป็นแพคเกจในรายการที่ออกอากาศเกินกว่าอาทิตย์ละครั้ง
เพื่อเป็นการจูงใจลูกค้าให้ซื้อโฆษณาเพิ่มขึ้น

อย่างไรก็ตามบริษัทโฆษณาโดยส่วนใหญ่จะคิดงบประมาณการใช้จ่ายในงบโฆษณาจากการเปรียบเทียบราคาค่าโฆษณากับจำนวนคนดู
(Cost Per Ratio Point หรือ Cost Per Thousand)
ดังนั้นการตั้งราคาขายโฆษณาของบริษัทจะมีความยืดหยุ่นเพื่อให้เป็นราคาที่สมเหตุสมผลกับความนิยมของผู้ชมแต่ละรายการและสอดคล้องกับสภาวะการณ์ทางเศรษฐกิจในแต่ละปี

สำหรับบริษัท อัครมีเดีย จำกัด ซึ่งรับผลิตละครให้แก่ บริษัท มีเดีย ออฟ มีเดียส์ จำกัด (มหาชน)
จะตั้งราคาขายโดยบวกกำไรเพิ่มจากต้นทุนในอัตราประมาณร้อยละ 20

 การจำหน่ายและช่องทางการจำหน่าย

หลังจากที่รายการผ่านการอนุมัติจากทางสถานีโทรทัศน์แล้ว บริษัท มีเดีย ออฟ มีเดียส์ จำกัด
(มหาชน) จะจัดทำผังรายการประจำปี รวมทั้งผังรายการประจำเดือนล่วงหน้าอย่างน้อย 2 เดือน
เพื่อให้ทางทีมงานฝ่ายขายของบริษัทนำไปเสนอขายเวลาโฆษณากับบริษัทโฆษณาหรือลูกค้าซึ่งเป็นเจ้าของสินค้าโดยตรง

บริษัทมีแนวทางการผลิตรายการที่จะพยายามสนองตอบความต้องการของคนในแต่ละกลุ่มอย่างทั่วถึง
จึงเป็นการส่งเสริมให้การขายโฆษณาง่ายขึ้นโดยบริษัทจะเน้นการขายโฆษณาแบบแพ็คเก็จ
ปัจจุบันการซื้อโฆษณาของลูกค้าจะซื้อล่วงหน้าเป็นรายเดือนหรือรายครึ่งปี
ทั้งนี้ขึ้นอยู่กับความนิยมในรายการนั้น
หรือลูกค้าอาจเซ็นสัญญาซื้อโฆษณาในงบประมาณจำนวนหนึ่งเป็นรายปีซึ่งบริษัทจะให้สิทธิพิเศษแก่ลูกค้ารายนั้นในการเลือกลงโฆษณาในรายการของกลุ่มได้ก่อน

สำหรับรายการละครที่ผลิตโดยบริษัท อัครมีเดีย จำกัด นั้น ทางบริษัท มีเดีย ออฟ มีเดียส์ จำกัด
(มหาชน) จะซื้อเหมาช่วงเวลาออกอากาศทั้งหมดของบริษัท อัครมีเดีย จำกัดเพื่อนำมาขายโฆษณา
ทั้งนี้เนื่องจากบริษัท อัครมีเดีย
จำกัดต้องการรายได้ที่แน่นอนและเพื่อให้โฆษณาในรายการเต็มตลอดและยังเป็นการเกื้อหนุนโอกาสทางธุรกิจในการขายโฆษณาแบบแพ็คเก็จของกลุ่มบริษัท
มีเดีย ออฟ มีเดียส์ อีกด้วย

ส่วนการขายลิขสิทธิ์การออกอากาศภาพยนตร์หรือรายการละครต่างๆ
ให้แก่ผู้ประกอบการธุรกิจโทรทัศน์รายอื่นๆ นั้น
บริษัทจะใช้ทีมงานฝ่ายขายของบริษัทไปนำเสนอแก่ลูกค้าโดยตรง

บริษัท ทีวี ธันเดอร์ จำกัด มีขั้นตอนในการจัดจำหน่ายและช่องทางการจัดจำหน่ายคล้ายคลึงกับบริษัท
มีเดีย ออฟ มีเดียส์ จำกัด (มหาชน) กล่าวคือ บริษัทจะมีทีมฝ่ายขายโฆษณาในบริษัทเอง
โดยจะมีการทำผังรายการประจำปีและทำผังรายเดือนล่วงหน้า
เพื่อนำเสนอเวลาออกอากาศให้แก่ลูกค้าโดยตรง

 

 ผลของฤดูกาลที่กระทบต่อการดำเนินธุรกิจ

ธุรกิจการขายโฆษณาจะได้รับผลกระทบของฤดูกาล กล่าวคือ ช่วงต้นปี (เดือนมกราคม) และฤดูฝน
(เดือน มิถุนายน - กันยายน) จะเป็นฤดูกาลที่ตกต่ำ (Low Season) เนื่องจาก
บริษัทโฆษณาจะลดงบประมาณของค่าโฆษณาลง จากการที่ขายสินค้าได้ไม่มาก
ทำให้ขายโฆษณาได้น้อยลงในเดือนดังกล่าว
และบริษัทโฆษณาจะไปทุ่มงบประมาณค่าโฆษณาในช่วงปลายปีและช่วงเปิดเทอม
ทำให้ช่วงดังกล่าวเป็นช่วงที่ขายโฆษณาได้สูง (High Season)

 ภาวะอุตสาหกรรม

ภาพรวมของธุรกิจโทรทัศน์และทุกธุรกิจที่เกี่ยวข้องกับสื่อทุกประเภท ในปี 2543
ยังคงได้รับผลกระทบจากสภาวะเศรษฐกิจที่ถดถอยมาตั้งแต่ปี 2540
ถึงแม้ภาวะเศรษฐกิจโดยรวมของประเทศในช่วงครึ่งปีแรกของปี 2543
เริ่มจะมีแนวโน้มปรับตัวในทางที่ดีขึ้น
แต่ในช่วงครึ่งปีหลังกลับปรับตัวลดลงจากสถานการณ์การขึ้นราคาน้ำมัน และการตกต่ำของค่าเงินบาท
ธุรกิจด้านโทรทัศน์โดยเฉพาะผู้ผลิตรายการอิสระยังคงประสบปัญหาการแข่งขันสูง
แต่จำนวนคู่แข่งน้อยลง
ปัญหาการขาดสภาพคล่องยังคงมีอยู่เนื่องจากสถาบันการเงินจำกัดการให้สินเชื่อ
ดังนั้นจึงเป็นการตัดโอกาสสำหรับผู้ผลิตรายการรายใหม่ที่จะเข้ามาในอุตสาหกรรม

การทำรายการโทรทัศน์ที่ดีตรงกับความนิยมของประชาชนส่วนมากจึงเป็นหัวใจสำคัญของการทำรายการทางโทรทัศน์
ปัจจุบันการผลิตรายการโทรทัศน์ออกอากาศทำได้โดย

1. สถานีผลิตรายการและส่งออกอากาศเอง ขายเวลาโฆษณาเอง

2. สถานีรับรายการจากบริษัทผู้ผลิตอิสระเข้ามาฉาย โดยตนเองยังเป็นเจ้าของช่วงเวลา

3. สถานีขายช่วงเวลาออกอากาศเป็นช่วง ๆ
ให้แก่บริษัทผู้ผลิตรายการโทรทัศน์เพื่อผลิตรายการโทรทัศน์ออกอากาศและขายโฆษณาดังนั้น
จึงเกิดอุตสาหกรรมผลิตและขายรายการโทรทัศน์ขึ้น

อุตสาหกรรมผลิตและขายรายการโทรทัศน์มีผู้ประกอบการอยู่มากมาย
โดยผู้ประกอบการรายใหญ่ที่เริ่มก่อนจะได้เปรียบทั้งในเรื่องประสบการณ์ จำนวนเงินลงทุน
ปริมาณงาน ความน่าเชื่อถือในอดีตของงานที่ทำไปแล้ว ความสัมพันธ์กับเจ้าของสถานี

ปัจจัยที่เป็นตัวกำหนดการเติบโตของธุรกิจการจัดทำรายการโทรทัศน์

1. รายได้จากการทำรายการโทรทัศน์ขึ้นอยู่กับค่าโฆษณาที่บริษัทได้รับ
แต่อย่างไรก็ดีการเลือกซื้อเวลาโดยเฉพาะช่วง Prime Time ซึ่งเป็นเวลาที่ราคาค่าโฆษณาสูงที่สุด
ส่วนใหญ่เจ้าของสถานีโทรทัศน์มักผูกขาดไว้จัดรายการและขายโฆษณาเอง

2. ความสามารถในการทำรายการที่ดีตรงกับรสนิยมคนดู ตรงกับกลุ่มเป้าหมายในช่วงเวลานั้น ๆ
ทำให้ Rating ของรายการพุ่งสูงขึ้น ซึ่งนำมาสู่รายได้จากค่าโฆษณา
ในการผลิตรายการโทรทัศน์จะพิจารณาถึง

1. กลุ่มเป้าหมายในช่วงเวลาที่ได้รับมา

2. เนื้อหาของรายการ

3. ความหลากหลายในรูปแบบ

4. คุณภาพของรายการ

การจัดโปรแกรมรายการในแต่ละช่วงเวลานั้น
ความสำเร็จขึ้นอยู่กับการเลือกช่องสถานีที่จะออกอากาศว่าครอบคลุมจำนวนผู้ชมกว้างขวางเพียงใด
สิ่งที่สำคัญที่สุดคือ ความนิยมของรายการ
รายการที่ได้รับความนิยมสูงอาจไม่ใช่รายการที่มีสาระและคุณภาพเสมอไป
ความสำเร็จของรายการโทรทัศน์จะช่วยทำให้สามารถขายเวลาโฆษณาในช่วงนั้น ๆ ได้ง่ายขึ้น
บริษัทโฆษณาซึ่งเป็นลูกค้าของบริษัทผู้ผลิตและขายรายการโทรทัศน์จะเลือกช่วงเวลาโฆษณาจากรายการใด
ก็จะคำนึงถึงความคุ้มค่าของเงินที่จ่ายไปกับช่วงเวลานั้น ๆ
โดยคำนึงถึงความนิยมของรายการโทรทัศน์ (Rating)ช่วงนั้นเป็นสำคัญ

โอกาสทางอุตสาหกรรม

1. การเปิดสัมปทานให้เอกชนทำทีวีเสรี ทีวี UHF และการขยายช่วงเวลาออกอากาศ
ทำให้ความต้องการรายการโทรทัศน์ (Program) มีสูง
ทำให้ธุรกิจการจัดทำรายการโทรทัศน์มีแนวโน้มการเติบโตที่สูงด้วยเช่นกัน
นอกจากนั้นการเปิดให้มีช่องสถานีมากขึ้น
ทำให้ค่าเช่าเวลาออกอากาศมีแนวโน้มที่ลดลงเป็นผลดีต่อผู้จัดทำรายการโทรทัศน์
เพราะจะให้ต้นทุนการประกอบการลดลง

2.
การพัฒนาทั้งทางเศรษฐกิจและสังคมของประเทศทำให้ความนึกคิดและทัศนคติของประชาชนเปลี่ยนแปลงไป
นำมาสู่การพัฒนาคุณภาพที่ดีขึ้นของรายการโทรทัศน์ ทำให้ผู้จัดทำรายการโทรทัศน์มีทางเลือกต่าง ๆ
ในการนำเสนอรายการโทรทัศน์

อุปสรรคทางอุตสาหกรรม

ผู้ประกอบการใหม่ต้องมีความพร้อมในหลายด้าน ทั้งเงินทุน ประสบการณ์ ความชำนาญ
บุคคลากรและความสัมพันธ์กับภาครัฐบาลหรือเจ้าของสถานี

ส่วนแบ่งตลาดและคู่แข่ง

จากผลกระทบของภาวะเศรษฐกิจผู้ประกอบการหลายรายมีการถอนตัวออกจากตลาด
และโดยรวมกลุ่มบริษัทมีเดีย ออฟ มีเดียส์ จำกัด (มหาชน) ก็มีส่วนแบ่งการตลาดลดลงค่อนข้างมาก
จากการลดรายการให้คงเหลือเฉพาะที่ยังสามารถทำกำไรไว้ได้เท่านั้น
ส่วนคู่แข่งที่สำคัญก็มีมากมายอาทิ เจเอสแอล แกรมมี่ เทเลไฟว์ กันตนา เป็นต้น

 ปัจจัยภายนอกที่มีผลกระทบต่ออุตสาหกรรมในปัจจุบันและอนาคต

1. ปัจจัยทางด้านภาวะเศรษฐกิจ

อุตสาหกรรมทางด้านสื่อทีวี เป็นอุตสาหกรรมที่ผูกติดกับปัจจัยทางด้านเศรษฐกิจค่อนข้างมาก
ช่วงภาวะเศรษฐกิจตกต่ำ อำนาจซื้อของผู้บริโภคลดลง
ธุรกิจในอุตสาหกรรมดังกล่าวจะได้รับผลกระทบทันทีและอย่างรวดเร็ว
ในขณะที่เมื่อไรที่ภาวะเศรษฐกิจฟื้นตัว ธุรกิจก็จะเติบโตตามไปด้วย

2. ปัจจัยทางด้านการเปลี่ยนแปลงรสนิยมของผู้บริโภค

รสนิยมของผู้บริโภคมีการเปลี่ยนแปลงตามยุคสมัย
ขณะเดียวกันพฤติกรรมของผู้บริโภคเปลี่ยนไปตามปัจจัยของการศึกษาและอายุ
การพัฒนาทางด้านเทคโนโลยี
ทำให้ความต้องการทางด้านคุณภาพให้เทียบเท่ากับต่างประเทศเพิ่มมากขึ้น
ซึ่งมีผลต่ออุตสาหกรรมบันเทิงทั้งในแง่บวกและลบ
โดยในแง่บวกคือทำให้มีการแข่งขันในการพัฒนาคุณภาพมากขึ้น
ส่วนในแง่ลบคือธุรกิจมีความเสี่ยงในการลงทุนสูงขึ้น

3. ปัจจัยด้านเทคโนโลยี

การพัฒนาทางด้านเทคโนโลยี่ได้มีบทบาทสำคัญต่อความก้าวหน้าของอุตสาหกรรมในการพัฒนาคุณภาพในการผลิต
จากการแข่งขันทางด้านคุณภาพที่เพิ่มมากขึ้นและการเข้ามาของธุรกิจ Pay TV
การให้ความสำคัญกับการพัฒนาคุณภาพในการผลิตถือเป็นปัจจัยสำคัญต่อการอยู่รอดของผู้ประกอบการ

โอกาสทางธุรกิจในกรณีที่มีการเปิดสัมปทานให้เอกชนทำทีวีเสรี

1. การเปิดเสรีทางทีวีทำให้เกิดเป็นทางเลือกให้กับผู้ชมรายการเพิ่มมากขึ้น
ในขณะเดียวกันผู้ผลิตรายการก็มีทางเลือกที่จะนำเสนอรายการผ่านสถานีต่าง ๆ ได้มากขึ้น
ทำให้เกิดการแข่งขันซึ่งจะนำไปสู่การพัฒนาคุณภาพอันจะเป็นประโยชน์ต่อผู้บริโภคในที่สุด

2. การเปิดเสรีทางทีวี ทำให้เกิดการแข่งขันระหว่างสถานีต่าง ๆ มากขึ้น
ซึ่งจะเป็นประโยชน์ต่อผู้ผลิตรายการทำให้ต้นทุนในการผลิตลดลง

3. ทำให้ผู้ผลิตรายใหญ่มีโอกาสที่จะเป็นเจ้าของสถานีได้เอง เป็นการทำธุรกิจที่ครบวงจรมากขึ้น
ซึ่งจะสามารถสร้างความได้เปรียบในการแข่งขันได้

สภาพการแข่งขันในอุตสาหกรรม

ผู้ผลิตรายการโทรทัศน์มีอยู่เป็นจำนวนมาก แต่จะมีผู้ผลิตรายการรายใหญ่อยู่เพียงไม่กี่รายเท่านั้น
ปัจจุบันมีผู้ผลิตรายย่อยอยู่ประมาณ 100 ราย
ซึ่งผู้ผลิตรายย่อยส่วนใหญ่จะเป็นการรวมตัวกันเป็นกลุ่มเล็ก ๆ ของผู้ที่มีประสบการณ์ในผลิตรายการ

ผู้ผลิตรายใหญ่ในปัจจุบันมีดังนี้

1.  กลุ่มบมจ.แกรมมี่ เอนเตอร์เทนเมนท์

2.  กลุ่มกันตนา

3.  กลุ่ม เจ.เอส.แอล

4.  กลุ่มบมจ.มีเดีย ออฟ มีเดียส์

5.  รัชฟิลม์ ทีวี

6.  Work Point Entertainment

7.  แดส เอนเตอร์เทนเมนท์

ที่มา : ฝ่ายวิจัย บรรษัทเงินทุนอุตสาหกรรมแห่งประเทศไทย

ผู้ผลิตรายใหญ่เหล่านี้จะมีส่วนแบ่งการตลาดสูงและสามารถผลิตรายการป้อนให้กับสถานีได้มากกว่า
โดยการผลิตรายการโทรทัศน์ประเภทต่าง ๆ นั้น
ส่วนใหญ่แล้วผู้นำตลาดในการผลิตรายการแต่ละประเภทจะแตกต่างกันเนื่องจากแต่ละบริษัทจะมีจุดเด่นที่แตกต่างกัน
ทั้งนี้จะพบว่าผู้ผลิตรายการทั้งหมดจะเป็นผู้ผลิตรายการบันเทิงวาไรตี้และละครมีสัดส่วนมากที่สุดประมาณร้อยละ
90 ที่เหลือเป็นผู้ผลิตรายการสารคดีและรายการที่ให้ความรู้

สำหรับมูลค่าทางการตลาด ในปี 2543 งบโฆษณาของบริษัทต่าง ๆ กระเตื้องขึ้นมากเมื่อเทียบกับปี
2542 โดยมีจำนวนเงินรวมประมาณ 51,039.67 ล้านบาท เพิ่มขึ้นจากปี 2542 ที่มีจำนวน
41,568 ล้านบาท คิดเป็นร้อยละ 22.79 สื่อหนังสือพิมพ์มีการเติบโตของมูลค่าตลาดสูงสุดถึงร้อยละ
30.97 ส่วนสื่อโทรทัศน์เติบโตร้อยละ 16.29 แต่ก็ยังเป็นสื่อหลักที่มีส่วนแบ่งตลาดสูงสุด ประมาณ
30,452.69 ล้านบาท คิดเป็นร้อยละ 59.7 ของมูลค่าตลาดรวม

[]

  ที่มา : บ. เอซี เนลสัน (ประเทศไทย) จำกัด

สำหรับกลุ่มบริษัท มีเดีย ออฟ มีเดียส์ มีส่วนแบ่งทางการตลาดสำหรับสื่อโทรทัศน์ในปี 2543
เท่ากับประมาณ 200.36 ล้านบาท เมื่อเทียบกับจำนวน 225.23 ล้านบาท ในปี 2542
คิดเป็นอัตราที่ลดลงร้อยละ 11.04 โดยบริษัทมีส่วนแบ่งทางการตลาดลดลงจากปี 2542
ซึ่งเท่ากับร้อยละ 1.23 เหลือเพียงประมาณร้อยละ 0.66 ในปี 2543
(ยอดขายดังกล่าวเป็นยอดขายที่เกิดจากการลดราคาแล้ว
ขณะที่มูลค่าตลาดสำหรับสื่อโทรทัศน์เป็นราคาที่ยื่นเสนอ
ดังนั้นสัดส่วนทางการตลาดที่แท้จริงของบริษัทจะสูงกว่าอัตราข้างต้น)

ความยาก/ง่ายที่จะมีคู่แข่งรายใหม่

ธุรกิจโทรทัศน์เป็นธุรกิจที่มีการแข่งขันสูง
แต่มีผู้ผลิตรายใหญ่ที่เป็นผู้นำตลาดอยู่เพียงไม่กี่รายที่มีความได้เปรียบสูงเนื่องจากมีประสบการณ์และสร้างชื่อเสียงมาเป็นเวลานาน
นอกจากนี้ยังมีความสัมพันธ์ที่ดีกับสถานีโทรทัศน์และมีเครื่องมืออุปกรณ์การผลิตที่พร้อม
มีการทำธุรกิจค่อนข้างครบวงจร และผู้ผลิตบางรายก็เป็นเจ้าของสถานีโทรทัศน์เองด้วย
ดังนั้นสำหรับผู้ผลิตรายย่อยและรายใหม่จึงมีโอกาสน้อยที่จะสามารถแย่งส่วนแบ่งการตลาดจากผู้ผลิตรายเดิมได้
อีกทั้งต้องใช้เงินลงทุนที่ค่อนข้างสูง ดังนั้นการเข้ามาใหม่ของผู้ผลิตรายใหม่จึงเป็นไปได้ไม่ง่ายนัก

 สินค้าทดแทน

ในแง่ผู้บริโภคนั้น การดูรายการโดยผ่านสื่อทีวีนับว่ามีต้นทุนที่ต่ำที่สุด เนื่องจากเป็น Free TV
ไม่มีค่าใช้จ่ายใด ๆ อย่างไรก็ตามยังมีทางเลือกอื่น ๆ ที่สามารถทดแทนได้ในขณะนี้ ได้แก่ Pay-TV
หรือ Cable TV รวมถึงการชมภาพยนตร์ตามโรงภาพยนตร์ต่าง ๆ หรือ การเช่าวีดีโอมาชม
ถือเป็นสินค้าทดแทนที่มีค่าใช้จ่ายสูงกว่า ซึ่งอาจไม่เหมาะสมกับภาวะเศรษฐกิจปัจจุบัน
ดังนั้นการทดแทนของสินค้าของสื่อทีวีจึงมีค่อนข้างต่ำ

อำนาจต่อรองของผู้ซื้อ

จากภาวะการแข่งขันที่รุนแรง ประกอบกับงบโฆษณาที่ลดลง
ทำให้เกิดการแย่งชิงเม็ดเงินที่มีอยู่อย่างจำกัด กลยุทธ์ทางด้านราคาจึงถูกนำมาใช้กันมากขึ้น
ลูกค้าซึ่งประกอบด้วยกลุ่มลูกค้าโดยตรงและ Agency
จึงมีทางเลือกและอำนาจในการต่อรองเพิ่มมากขึ้น
ซึ่งโดยส่วนใหญ่ลูกค้าจะเลือกสถานีที่จะออกอากาศ รายการที่มี Rating สูง และเป็นช่วง Prime
Time

อำนาจต่อรองของผู้ขาย

ในที่นี้คือสถานีโทรทัศน์ต่าง ๆ ซึ่งปัจจุบันมีสถานีโทรทัศน์ที่เป็น Free TV อยู่เพียง 6 สถานีเท่านั้น
โดยแต่ละสถานีจะเป็นผู้กำหนดนโยบายในการบริหารเวลาและปรับแผนในการออกอากาศตลอดเวลา
สถานีโทรทัศน์จึงมีอำนาจในการต่อรองที่สูง โดยเฉพาะสถานีโทรทัศน์ที่มีผู้ชมรายการมาก
จะมีอำนาจในการกำหนดเงื่อนไขต่าง ๆ ทั้งทางด้านผังรายการ การถอดถอนรายการ
การเลือกผลิตรายการเอง รวมถึงนโยบายการกำหนดอัตราค่าเช่าเวลาสถานี
ในอนาคตหากภาครัฐมีการเปิดสัมปทานให้เอกชนสามารถทำทีวีเสรีได้
ก็จะทำให้มีสถานีที่เป็นทางเลือกเพิ่มมากขึ้น
ขณะเดียวกันต้นทุนในการดำเนินการของธุรกิจสื่อทีวีก็จะลดต่ำลง

(3) การผลิตหรือการจัดหาผลิตภัณฑ์เพื่อการจำหน่าย

 กำลังการผลิตและปริมาณการผลิต

ปัจจุบัน บริษัท มีเดีย ออฟ มีเดียส์ จำกัด(มหาชน) มีโปรดิวเซอร์และทีมงานรวม 4 ทีมงาน
ทำหน้าที่ดูแลการผลิตรายการรวม 8 รายการใน 1 ปี
ทีมงานผลิตที่มีในขณะนี้สามารถรองรับการผลิตรายการเพิ่มขึ้นได้อีกหนึ่งเท่าของรายการในปัจจุบัน

ในแต่ละรายการสามารถมีเวลาขายโฆษณาได้สูงสุด 10 นาทีต่อ 1 ชั่วโมง
อย่างไรก็ตามข้อจำกัดนี้สามารถยืดหยุ่นได้ กล่าวคือ ถ้ามีการลงโฆษณาเต็ม 10 นาที
สามารถซื้อเวลาโฆษณาได้เพิ่มขึ้นอีก 2:30 นาที จากเวลาโฆษณาที่สถานีกำหนดในปัจจุบัน
อัตราการโฆษณาจริงในแต่ละรายการจะขึ้นอยู่กับความนิยมของรายการ

 บริษัท เอ็มแอนด์ดี เอนเตอร์เทนเมนท์ จำกัด ไม่มีทีมงานประจำในบริษัท การผลิตรายการโทรทัศน์จึงใช้ทีมงานอิสระแทน ปัจจุบันบริษัทได้หยุดการผลิตรายการโทรทัศน์ชั่วคราวเนื่องจากสภาพเศรษฐกิจที่ยังไม่ฟื้นตัว

บริษัท อัครมีเดีย จำกัด
ปัจจุบันไม่มีทีมงานประจำในบริษัทเนื่องจากได้หยุดการผลิตละครชั่วคราวเช่นเดียวกับบริษัท
เอ็มแอนด์ดี เอนเตอร์เทนเมนท์ จำกัด ตั้งแต่ปี 2542 เป็นต้นมา

บริษัท ทีวี ธันเดอร์ จำกัด ปัจจุบันผลิตเกมส์โชว์และวาไรตี้ 5 รายการ ใช้ทีมผลิต 3 ทีม
ซึ่งเป็นอัตราการผลิตที่เต็มที่ สำหรับละครใช้ทีมงานผลิต 1 ทีมต่อ 1 รายการ
ส่วนเวลาออกอากาศของบริษัทนั้นในปี 2543 บริษัทฯเป็นเจ้าของรายการ 5 รายการ
โดยจะมีเวลาออกอากาศทั้งหมด 7 ชั่วโมงต่ออาทิตย์
สำหรับช่วงเวลาที่บริษัทสามารถขายโฆษณาได้ในรายการทั้งหมด คือ ประมาณ 1 ชั่วโมงต่ออาทิตย์
โดยจะสามารถซื้อเวลาเพิ่มได้เช่นเดียวกันกับบริษัท มีเดีย ออฟ มีเดียส์ จำกัด (มหาชน)
หากโฆษณาเต็ม

ขั้นตอนการผลิต

การผลิตรายการโทรทัศน์จะเริ่มต้นจากการสร้างสรรค์รูปแบบรายการ
จากนั้นจึงกำหนดงบประมาณการผลิตและประสานงานการผลิต ในกรณีของการผลิตรายการวาไรตี้
หรือ เกมส์โชว์ ร้อยละ 80 - 90 จะถ่ายทำในสตูดิโอที่มีการเซ็ทฉาก
และอุปกรณ์ประกอบฉากไว้เรียบร้อยแล้ว หลังจากนั้นจะนำไปตัดต่อส่งให้ กบว.
เซ็นเซอร์และทำการออกอากาศ

ส่วนรายการสารคดี ซึ่งส่วนใหญ่จะเป็นการถ่ายทำนอกสถานที่
หลังจากที่ได้ทำข้อมูลและประสานงานการผลิตแล้วก็พร้อมที่จะถ่ายทำได้เลย โดยร้อยละ 90 - 95
จะเป็นการถ่ายทำนอกสถานที่จากนั้นจะนำมาตัดต่อ-มิกซ์เสียง แล้วนำออกอากาศ

ส่วนละคร นอกจากจะเตรียมความพร้อมด้านสถานที่ บทละคร อุปกรณ์การผลิตแล้ว
ยังต้องตระเตรียมนักแสดงให้พร้อมเพรียงกัน จึงจะสามารถถ่ายทำได้ จากนั้นจะนำมาตัดต่อ-มิกซ์
แล้วนำออกอากาศ

ตารางแสดงขั้นตอนการผลิต

สร้างแนวคิดและรูปแบบรายการ

เตรียมการผลิต

ผลิตรายการ

ออกอากาศทางสถานีโทรทัศน์

(4) งานที่ยังไม่ได้ส่งมอบ

  - ไม่มี -

3.2 ธุรกิจสตูดิโอ

(1) ลักษณะผลิตภัณฑ์หรือบริการ

บริษัท มีเดีย สตูดิโอ จำกัด (เดิมชื่อบริษัท มีเดีย โปรเฟสชั่นแนล จำกัด)
จัดตั้งขึ้นโดยมีวัตถุประสงค์เพื่อประกอบธุรกิจให้เช่าสตูดิโอ อุปกรณ์การถ่ายทำรายการหรือภาพยนตร์
อุปกรณ์ประกอบฉาก และอุปกรณ์อื่นๆ ที่ใช้ในการถ่ายทำ ทั้งนี้บริษัทฯ
ต้องการเสนอบริการให้แก่ลูกค้าที่มาใช้สตูดิโออย่างครบวงจรเพื่อให้เป็นศูนย์รวมการให้บริการสำหรับถ่ายทำรายการหรือภาพยนตร์
(ONE-STOP SHOP) สตูดิโอของบริษัทประกอบด้วย ห้องบันทึกภาพและผลิตรายการ, ห้องตัดต่อ,
ห้องบันทึกเสียง, ห้องคอมพิวเตอร์กราฟฟิค,รถถ่ายทำนอกสถานที่ (รถ OUTDOOR BROADCAST),
รถตู้ และอุปกรณ์เพื่อการถ่ายทำอย่างสมบูรณ์แบบ นอกจากนี้
บริษัทยังมีบุคลากรที่มีความเชี่ยวชาญในการผลิตรายการ ซึ่งจะแบ่งเป็นทีมงานหลายๆ ทีม
ควบคุมและรับผิดชอบในแต่ละส่วนของการผลิต กล่าวคือ จะมีทีมงานออกแบบและประกอบฉาก,
ทีมงานออกแบบและจัดทำเสื้อผ้า, ทีมงานช่างกล้อง, ทีมงานช่างไฟ, ทีมงานตัดต่อเทป,
ทีมงานบันทึกเสียงและผู้ประสานงานสำหรับการผลิตรายการ
ทั้งนี้จะมีผู้ควบคุมการผลิตรายการและผู้จัดการรายการเป็นผู้ดูแลในแต่ละขั้นตอนการผลิตอย่างใกล้ชิดและสำหรับการพัฒนาคุณภาพของรายการต่างๆ
นั้น ทีมงานทุกฝ่ายและผู้บริหารทุกระดับ จะออกความคิดเห็นและประเมินผลงานที่ผ่านมา
รวมไปถึงการออกความคิดสร้างสรรค์ใหม่ๆ
เพื่อให้รายการมีรูปแบบที่ไม่จำเจและมีความแปลกใหม่ไปจากเดิม

ในปี 2542 ได้มีการปรับโครงสร้างของบริษัท มีเดีย สตูดิโอ จำกัด
เพื่อให้การดำเนินงานเป็นไปอย่างคล่องตัวและลดต้นทุนในการดำเนินงาน
โดยการโอนหน่วยงานในขั้นตอนผลิตทั้งหมดมาอยู่ภายใต้การดูแลของบริษัท มีเดีย ออฟ มีเดียส์
จำกัด (มหาชน) ส่วนหน่วยงานให้เช่าอุปกรณ์ในการผลิตยังคงอยู่ภายใต้การดูแลของบริษัท มีเดีย
สตูดิโอ จำกัด
ทั้งนี้เนื่องจากโดยสภาพที่แท้จริงแล้วหน่วยงานผลิตรายการโทรทัศน์จะรองรับงานผลิตรายการของบริษัท
มีเดีย ออฟ มีเดียส์ จำกัด (มหาชน) เท่านั้น จึงช่วยลดต้นทุนระหว่างกันและลดภาระค่าเช่าได้

รายได้ของบริษัทฯ ในปัจจุบันสามารถแยกตามลักษณะการให้เช่า และบริการ ดังนี้ คือ

1. รายได้จากการให้เช่าอุปกรณ์การถ่ายทำ อาทิเช่น กล้อง และอุปกรณ์ระบบแสง (โคมไฟ)

2. รายได้จากการให้เช่าห้องตัดต่อ

3. รายได้จากการให้เช่าห้องบันทึกเสียง

4. รายได้อื่นๆ

(2) การตลาดและภาวะการแข่งขัน

ธุรกิจสตูดิโอ แบ่งเป็น สตูดิโออัดและตัดต่อ เสียง สำหรับสปอตวิทยุ สตูดิโอให้เช่าสถานที่ หรือ
โรงถ่าย สตูดิโอให้เช่าสถานที่พร้อมอุปกรณ์ เช่น กล้อง, ไฟ, เสียงและอุปกรณ์พิเศษ
กลุ่มลูกค้าของบริษัทสตูดิโอ ได้แก่ Production House ต่างๆ
ซึ่งรับงานมาจากบริษัทโฆษณาหรือบริษัทผลิตภาพยนตร์อีกทีหนึ่ง
โดยจะเช่าสตูดิโอประเภทใดก็แตกต่างกันไปขึ้นอยู่กับความซับซ้อนของหนังที่ต้องผลิต เช่น
ถ้าเป็นหนังโฆษณาแบบเรียบง่าย ก็อาจเช่าเฉพาะสตูดิโอที่เป็นโรงถ่ายอย่างเดียว
แต่ถ้าเป็นหนังโฆษณาแบบซับซ้อนเป็นชุดก็จะใช้สตูดิโอที่มีอุปกรณ์พร้อม
ส่วนค่าเช่าสตูดิโอก็แตกต่างกันไปตามคุณภาพและอุปกรณ์ที่มีให้ลูกค้า

นับแต่ปี 2541 เป็นต้นมา ธุรกิจสตูดิโอ
ได้รับผลกระทบค่อนข้างมากเนื่องจากการลดงบโฆษณาและออกจากตลาดของผู้ประกอบการจำนวนมาก
ทำให้ผู้ประกอบการหลายรายต้องปิดตัวตามไปด้วย ในส่วนของบริษัทมีเดีย สตูดิโอ
ได้รับผลกระทบบ้างแต่ยังคงสามารถประคองตัวอยู่ได้เนื่องจากส่วนใหญ่รับงานจากบริษัทในกลุ่มของบริษัทมีเดีย
ออฟ มีเดียส์ จำกัด (มหาชน)

นโยบายราคา

ใช้นโยบายบวกกำไรเพิ่มจากต้นทุนในอัตราประมาณร้อยละ 20

(3) การผลิตหรือการจัดหาผลิตภัณฑ์เพื่อการจำหน่าย

กำลังการผลิตและปริมาณการผลิต

ในปี 2542 ได้มีการปรับโครงสร้างบริษัท มีเดีย สตูดิโอ จำกัด
ให้เป็นบริษัทที่ให้บริการเช่าอุปกรณ์ในการถ่ายทำรายการ
อุปกรณ์ในการตัดต่อภาพและอุปกรณ์ในการบันทึกเสียงเท่านั้น
โดยอุปกรณ์ดังกล่าวทั้งหมดได้เช่าให้กับบริษัท มีเดีย ออฟ มีเดียส์ จำกัด (มหาชน)
ซึ่งปัจจุบันในอาคารสำนักงานของบริษัทมีห้องตัดต่อภาพทั้งหมด 5 ห้องและมีห้องบันทึกเสียงทั้งหมด 3
ห้อง สำหรับหน่วยงานที่ให้บริการในการผลิตรายการอันได้แก่ ทีมออกแบบฉาก ทีมงานช่างกล้อง
ทีมจัดแสง ทีมตัดต่อ ทีมบันทึกเสียง ก็ได้โอนมาอยู่ภายใต้การดูแลของบริษัท มีเดีย ออฟ มีเดียส์
จำกัด (มหาชน)

ข้อมูลเกี่ยวกับวัตถุดิบ

บริษัทไม่มีการว่าจ้างผู้ผลิตรายการหรือมีการซื้อจาก supplier รายหนึ่งรายใดเป็นการประจำ

การให้ความช่วยเหลือด้านเทคนิคและการจัดการ

- ไม่มี -

(4) งานที่ยังไม่ได้ส่งมอบ

  - ไม่มี -

3.3 ธุรกิจต่างประเทศ

บริษัท เอ็ม โอ เอ็ม อินเตอร์เนชั่นแนล จำกัด
ตั้งขึ้นเพื่อเป็นบริษัทที่จะนำผลงานด้านบันเทิงที่ผลิตโดยคนไทยจำหน่ายไปยังต่างประเทศ
ปัจจุบันเป็นตัวแทนส่งออกรายการโทรทัศน์ที่ผลิตโดยกลุ่มมีเดียส์
โดยใช้นโยบายในการกำหนดราคาขายดังนี้
รายการละครกำหนดราคาขายต่ำกว่าผู้ผลิตของประเทศฮ่องกงประมาณ 10 %
ส่วนรายการสารคดีจะกำหนดราคาขายเท่ากับรายการสารคดีที่ผลิตจากประเทศสหรัฐอเมริกา
บริษัทมีรายได้ค่านายหน้าจากการขายเป็นรายได้หลัก